钦定古今图书集成/明伦汇编/氏族典/第371卷 > 《廖用贤尚友录》 > 严嵩
## 钦定古今图书集成/明伦汇编/氏族典/第371卷 > 《廖用贤尚友录》 > 严嵩

按《明外史严嵩传》：“嵩字惟中，分宜人。举弘治十八年
进士，改庶吉士编修。移疾归，读书钤山。十年，还朝。久
之，进侍读，署南京翰林院事，召为国子祭酒。嘉靖七
年，历礼部右侍郎，迁礼部左侍郎，进南京礼部尚书，
改吏部。会廷议更修《宋史》，嵩以礼部尚书董其事。及
夏言入内阁，命嵩还掌部事，寻加太子太保。夏言去”，
拜武英殿大学士，入直文渊阁，仍掌礼部事。累进吏
部尚书、谨身殿大学士、少傅。久之，帝复用夏言，加嵩
少师以慰之。而言以气陵嵩，颇斥其党与。嵩子世蕃
方官尚宝少卿，横行公卿间，言欲发其罪。嵩父子大
惧，长跪榻下泣谢乃已。嵩寻加特进，再加华盖殿大
学士。窥言失帝眷，用《河套》事媒糵其罪，弃市。嵩握权
久，遍引私人居要地，帝亦寖厌之。而徐阶乘间倾嵩。
未几，入方士蓝道行言有意去嵩。御史邹应龙抗疏
极论嵩父子不法，令致仕归，下世蕃于理，籍其家。嵩
老病，寄食墓舍以死。